**1 OPĆI PRIHODI I PRIMICI**

Izvor financiranja 1 Opći prihodi i primici obuhvaća izvor financiranja 11 Opći prihodi i primici

**11 Opći prihodi i primici**

U izvor financiranja 11 Opći prihodi i primici uključuju se prihodi ostvareni temeljem posebnih propisa te primici od financijske imovine i zaduživanja za koje nije definirana namjena korištenja kao i rashodi i izdaci koji se financiraju iz navedenih prihoda i primitaka.

U ovaj izvor uključuju se i prihodi od prodaje ili zamjene nefinancijske imovine jedinice te naknade štete s naslova osiguranja ukoliko je imovina stečena odnosno ako je premija plaćena iz općih prihoda i primitaka. Napominjemo kako se sredstva od prodaje i zamjene nefinancijske dugotrajne imovine i od nadoknade štete s osnove osiguranja sukladno članku 101. Zakona o proračunu koriste za kapitalne rashode, za ulaganja u dionice i udjele trgovačkih društava te za otplate glavnice na temelju dugoročnog zaduživanja.

Za prihode i primitke iz ovog izvora financiranja namjena korištenja utvrđuje se kroz proračun rasporedom istih na programe koji se sastoje od aktivnosti i projekata. Rashodi i izdaci planirani u financijskom planu korisnika iz izvora financiranja 11 Opći prihodi i primici podmiruju se do visine planiranih rashoda odnosno izdataka neovisno o naplaćenim prihodima odnosno primicima.

Ovaj izvor financiranja jedinice će koristiti i za planiranje **sredstava za financiranje decentraliziranih funkcija** za dio u dodatnom udjelu u porezu na dohodak obzirom na to da se radi o prihodu od poreza koji se sukladno Pravilniku o proračunskim klasifikacija uključuje u razred 1 Opći prihodi i primici. Obzirom na to da ovi prihodi služe za financiranje namjene preuzetih decentraliziranih funkcija školstva, vatrogastva, zdravstva i socijalne skrbi rashodi koji će se planirati iz ovih sredstava klasificirat će se prema funkcijskoj i organizacijskoj klasifikaciji sukladno prethodno spomenutim namjenama.

**3 VLASTITI PRIHODI**

Izvor financiranja 3 Vlastiti prihodi obuhvaća izvor financiranja 31 Vlastiti prihodi.

U ovaj izvor proračunski i izvanproračunski korisnici jedinica uključuju prihode koje ostvaruju obavljanjem poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna (primjerice, iznajmljivanje prostora, obavljanje ugostiteljskih usluga, prihodi od fotokopiranja dokumentacije i sl). Proračunski korisnici jedinica ove prihode iskazuju na odgovarajućem osnovnom računu unutar podskupine 661 Prihodi od prodaje proizvoda i roba te pruženih usluga.

U specifičnim situacijama, jedinica može ostvariti prihode obavljanjem poslova na tržištu i u tržišnim uvjetima koje će planirati u okviru izvora financiranja 31 Vlastiti prihodi.

Primjerice, jedinice koji su krajnji kupci s vlastitom proizvodnjom električne energije iz obnovljivih izvora energije, prihod od prodaje viškova električne energije planiraju i ostvaruju kao Prihodi od prodanih proizvoda u okviru izvor 31 Vlastiti prihod.

Nadalje, ukoliko županija, grad ili općina povremeno daje u jednokratni zakup prostor (npr. konferencijsku dvoranu) koji se nalazi u sklopu zgrade same županije/grada/općine radi se o prihodima od prodaje proizvoda i roba te pruženih usluga koji se planira i ostvaruje u okviru izvor 31 Vlastiti prihod u okviru odgovarajućeg osnovnog računa unutar podskupine 661 Prihodi od prodaje proizvoda i roba te pruženih usluga.

Napominjemo kako davanje u **zakup stambenog i poslovnog prostora** te prostora javne namjene od strane jedinice odnosno upravnog odjela nadležnog za upravljanje imovinom nije vlastiti prihod jedinice već nenamjenski prihod od nefinancijske imovine koji se planira i ostvaruje u okviru izvora 11 Opći prihodi i primici na odgovarajućem osnovnom računu unutar podskupine 642 Prihodi od nefinancijske imovine.

**4 PRIHODI ZA POSEBNE NAMJENE**

U izvor financiranja 4 Prihodi za posebne namjene uključuju se prihodi čije su korištenje i namjena utvrđeni posebnim zakonima. Ovaj izvor za jedinice obuhvaća prihode od komunalne naknade i komunalnog doprinosa, prihode od spomeničke rente i ostale prihode za posebne namjene.

**40 Prihod od komunalne naknade i komunalnog doprinosa**

Prihode od komunalne naknade i komunalnog doprinosa planiraju jedinice lokalne samouprave sukladno Zakonu o komunalnom gospodarstvu.  Ove prihode jedinica koristi za financiranje održavanja i građenja komunalne infrastrukture, a prihod od komunalne naknade može se na temelju odluke predstavničkog tijela jedinice koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

**42 Prihodi od spomeničke rente**

Prihode od spomeničke rente planiraju jedinice lokalne samouprave sukladno Zakonu o zaštiti i očuvanju kulturnih dobara. Ovaj prihod koristi se isključivo za zaštitu i očuvanje kulturnih dobara.

**43 Ostali prihodi za posebne namjene**

Ostali prihodi za posebne namjene uključuju prihode čije su korištenje i namjena utvrđeni posebnim zakonima, a nisu prihodi od komunalne naknade i komunalnog doprinosa ili prihodi od spomeničke rente. U ovaj izvor financiranja klasificiraju se specifični prihodi kao što su primjerice prihodi od pojedinih koncesijskih naknada, naknade za upotrebu pomorskog dobra, naknade za korištenje općekorisnih funkcija šuma, prihodi od sufinanciranja cijene usluge, lovozakupnine i slično.

**5 POMOĆI**

U ovaj izvor financiranja jedinice i njihovi proračunski i izvanproračunski korisnici uključuju prihode od pomoći koje se ostvaruju od državnog proračuna, institucija i tijela EU, inozemnih vlada, međunarodnih organizacija, pomoći od drugih proračuna i od ostalih subjekata unutar općeg proračuna kao i prijenosi između proračunskih korisnika istog proračuna.

Izvor obuhvaća:

**50 Pomoći iz državnog proračuna**

**51 Programi unije**

**52 Ostale pomoći**

**53 Darovnice**

**54 Europski poljoprivredni jamstveni fond**

**56 Fondovi EU**

**57 Ostali programi EU**

**58 Instrumenti EU nove generacije**

**50 Pomoći iz državnog proračuna**

Ovaj izvor financiranja jedinice i njihovi proračunski i izvanproračunski korisnici planiraju kod prihoda koje ostvaruju od proračunskih korisnika državnog proračuna. U okviru ovog izvora predviđene su dodatne analitičke oznake na četvrtoj odnosno petoj razini. Prve dvije znamenke (50) označavaju da se sredstva planiraju doznačiti kao pomoć iz državnog proračuna, a zadnje dvije odnosno tri znamenke iz kojeg izvora financiranja kako slijedi:

* 5011 Pomoći iz državnog proračuna kroz opće prihode i primitke
* 5012 Pomoći iz državnog proračuna kroz nacionalno sufinanciranje EU projekta
* 5041 Pomoći iz državnog proračuna kroz prihode od igara na sreću
* 5042 Pomoći iz državnog proračuna kroz prihode od spomeničke rente
* 5043 Pomoći iz državnog proračuna kroz ostale prihode za posebne namjene
* 50815 Pomoći kroz namjenski primitak od zaduživanja – NPOO

Primjerice, jedinice korisnici fiskalnog izravnanja prihod koji će ostvariti od Ministarstva financija po ovoj osnovi planirat će u okviru izvora financiranja 50 Pomoći iz državnog proračuna odnosno **5011 Pomoći iz državnog proračuna kroz opće prihode i primitke** obzirom na to da Ministarstvo financija isplaćuje ova sredstva iz izvor 11 Opći prihodi i primici.

Nadalje, na izvoru financiranja 5**011 Pomoći iz državnog proračuna kroz opće prihode i primitke** i jedinice i njihovi proračunski korisnici planiraju sredstva za fiskalnu održivost dječjih vrtića koja Ministarstvo znanosti, obrazovanja i mladih prenosi iz državnog proračuna jedinicama lokalne i područne (regionalne) samouprave za unaprjeđenje ranog i predškolskog odgoja i obrazovanja.

Jedinica kao korisnik EU projekata temeljem Zakona o financiranju jedinica lokalne i područne (regionalne) samouprave može se prijaviti na javni poziv Ministarstva regionalnog razvoja i fondova EU radi financiranja dijela sredstava koje je korisnik na temelju ugovora o dodjeli bespovratnih sredstava dužan osigurati iz vlastitih izvora u provedbi EU projekta tzv. učešće korisnika. Navedena sredstva Ministarstvo regionalnog razvoja i fondova EU doznačava jedinicama po završetku javnog poziva tereteći pozicije svog financijskog plana u okviru izvora 11 Opći prihodi i primici. Ova sredstva prihod su u okviru 5izvora financiranja 50 Pomoći iz državnog proračuna odnosno **5011 Pomoći iz državnog proračuna kroz opće prihode i primitke.**

Ovaj izvor financiranja jedinice će koristiti i za planiranje **sredstava za financiranje decentraliziranih funkcija** za dio koji se odnosi na pomoći izravnanja iz državnog proračuna obzirom na to da se radi o prihodu od pomoći iz državnog proračuna koji se sukladno Pravilniku o proračunskim klasifikacija uključuje u razred 5 Pomoći. Obzirom na to da ovi prihodi služe za financiranje namjene preuzetih decentraliziranih funkcija školstva, vatrogastva, zdravstva i socijalne skrbi rashodi koji će se planirati iz ovih sredstava klasificirat će se prema funkcijskoj i organizacijskoj klasifikaciji sukladno prethodno spomenutim namjenama.

**Izvor 5012** Pomoći iz državnog proračuna kroz nacionalno sufinanciranje EU projekta jedinice i njihovi proračunski i izvanproračunski korisnici koriste za planiranje prihoda kada im proračunski korisnici državnog proračuna daju sredstva iz državnog proračuna koje se odnose na nacionalno sufinanciranje EU projekata, temeljem potpisanog ugovora o dodjeli bespovratnih sredstava u kojem je točno definiran udio nacionalnog sufinanciranja (primjerice 15%).

**Izvor 50815** Pomoći kroz namjenski primitak od zaduživanja – NPOO koristi se primjerice za projekte energetske obnove za koje iz državnog proračuna sredstva daje Ministarstvo prostornoga uređenja, graditeljstva i državne imovine jedinicama kao pomoć kroz namjenski primitak od zaduživanja – Mehanizma za oporavak i otpornost.

U tijeku su dorade tehničkih elemenata u SAP sustavu državne riznice kako bi se omogućile sve potrebne informacije primatelju sredstava putem bankovnog izvoda.

Napominjemo kako jedinice i njihovi proračunski i izvanproračunski korisnici za prihode koje ostvaruju temeljem prijenosa EU sredstava iz državnog proračuna od programskih tijela iz izvora 56 Fondovi EU, 57 Ostali programi EU, 58 Instrumenti EU nove generacije i Agencije za mobilnost i programe EU iz izvora 51 Pomoći EU koriste te izvore financiranja u skladu s ugovorima o dodjeli bespovratnih sredstava.

**51 Pomoći EU**

Izvor se koristi za planiranje i izvršavanje pomoći koje jedinice odnosno njihovi proračunski i izvanproračunski korisnici ostvaruju od Agencije za mobilnost i programe EU za program Erasmus+ te za planiranje i izvršavanje pomoći koje jedinice odnosno njihovi proračunski i izvanproračunski korisnici ostvaruju direktno od institucija i tijela EU i to za:

* Programe Unije: Carina, Digitalna Europa, EU za zdravlje, Fiscalis, Građani, jednakost, prava i vrijednosti, Kreativna Europa, Life program, Mehanizam unije za civilnu zaštitu, Obzor Europa, Periklo IV, Program jedinstvenog tržišta, Program pravosuđe, Program unije za borbu protiv prijevara, Svemirski program Unije
* Europske snage solidarnosti
* Instrument za povezivanje Europe (CEF)

**52 Ostale pomoći**

Izvor se koristi za planiranje prihoda koji se ostvaruju temeljem prijenosa sredstava od drugih proračuna ili proračunskih i izvanproračunskih korisnika drugih proračuna, a koji se ne odnose na prijenose EU sredstva iz fondova, mehanizma ili programa unije (izvori financiranja 51 , 56, 57 i 58).

Primjerice, u slučaju kada jedinica prenosi sredstva drugoj jedinici kao namjensku odnosno nenamjensku pomoć ista će ovaj prihod planirati u okviru izvora 52 Ostale pomoći.

Također, sredstva koja Fond za zaštitu okoliša i energetsku učinkovitost, a koji je izvanproračunski korisnik državnog proračuna, dodjeljuje jedinicama i njihovim korisnicima planiraju se u okviru izvora 52 Ostale pomoći.

**53 Darovnice**

Izvor se koristi kod planiranja pomoći iz inozemstva (darovnica) koje jedinice i njihovi proračunski i izvanproračunski korisnici dobivaju od inozemnih vlada i međunarodnih organizacija, a koje nisu tijela EU.

**56 Fondovi EU, 57 Ostali programi EU i 58 Instrumenti EU nove generacije**

Ove izvore jedinice i njihovi proračunski i izvanproračunski korisnici koriste za planiranje i izvršavanje pomoći koje ostvaruju od programskih tijela nadležnih za ugovaranje i isplatu sredstava (ministarstava) temeljem potpisanih ugovora o dodjeli bespovratnih sredstava u kojima je navedeno o kojem fondu, programu odnosno mehanizmu je riječ na sljedeći način:

**56 Fondovi EU**

561 Europski socijalni fond plus

562 Kohezijski fond

563 Europski fond za regionalni razvoj

564 Fond za pomorstvo, ribarstvo i akvakulturu

565 Europski poljoprivredni fond za ruralni razvoj

566 Modernizacijski fond

567 Socijalni fond za klimatsku politiku

**57 Ostali programi EU**

575 Fond za azil, migracije i integraciju

577 Fond za pravednu tranziciju

578 Fond za unutarnju sigurnost

579 Fond za integrirano upravljanje granicama

**58 Instrumenti EU nove generacije**

581 Mehanizam za oporavak i otpornost - bespovratna sredstva

U okviru ovih izvora sukladno Pravilniku o proračunskim klasifikacijama propisane su dodatne analitičke oznake na četvrtoj odnosno petoj razini. Dodatne analitičke oznake označavaju radi li se o predujmu odnosno o predfinaciranju i iz kojeg izvora kako slijedi:

* 00 raspoloživ predujam ili unaprijed naplaćen prihod
* 11 predfinanciranje iz općih prihoda i primitaka
* 31 predfinanciranje iz vlastitih prihoda
* 43 predfinanciranje iz ostalih prihoda za posebne namjene
* 81 predfinanciranje iz namjenskih primitaka od zaduživanja

**6 DONACIJE**

Izvor financiranja 6 Donacije obuhvaća izvor financiranja 61 Donacije.

**61 Donacije**

Ovaj izvor proračunski i izvanproračunski korisnici koriste kod planiranja prihoda ostvarenih od fizičkih osoba, neprofitnih organizacija, trgovačkih društava i ostalih subjekata izvan općeg proračuna, uključujući i prihode ostvarene od pravnih i fizičkih osoba iz inozemstva.

**7 PRIHODI OD PRODAJE ILI ZAMJENE NEFINANCIJSKE IMOVINE I NAKNADE S NASLOVA OSIGURANJA**

U ovaj izvor financiranja uključuju se prihodi koji se ostvaruju prodajom ili zamjenom nefinancijske imovine u vlasništvu jedinice odnosno proračunskog korisnika, a koja nije stečena iz Općih prihoda i primitaka ili izvor financiranja iz kojeg je nefinancijska imovina stečena nije poznat te od naknade štete s naslova osiguranja ako premija nije plaćena iz Općih prihoda i primitaka.

Napominjemo kako se sredstva od prodaje i zamjene nefinancijske dugotrajne imovine i od nadoknade štete s osnove osiguranja sukladno članku 101. Zakona o proračunu koriste za kapitalne rashode, za ulaganja u dionice i udjele trgovačkih društava te za otplate glavnice na temelju dugoročnog zaduživanja.

**8 NAMJENSKI PRIMICI**

Ovaj izvor čine primici od financijske imovine i zaduživanja, čija je namjena utvrđena posebnim ugovorima i/ili propisima. Izvor obuhvaća:

**81 Namjenski primici od zaduživanja**

**810 Namjenski primici-ostali**

U okviru ovog izvora planiraju se primici iz zaduženja od domaćih i inozemnih kreditnih institucija i međunarodnih organizacija te rashodi koji će se iz istih financirati.